חוק קליטת חיילים משוחררים (תיקון מס' 24), התשפ"ב-2022
הצעת חוק ממשלתית, הכנסת ה-24
פורסם: ספר החוקים, חוברת 2973, עמ' 848, 2022-05-25T00:00:00+03:00
חוק קליטת חיילים משוחררים (תיקון 24), התשפ"ב-2022 נדון בקריאה השנייה והשלישית ביום כ"ג אייר התשפ"ב (24 במאי 2022).

החל משנת 2016 ניתן לחיילים משוחררים מצה"ל ששירתו כלוחמים ולחיילים משוחררים מאוכלוסיות ייחודיות, סיוע נוסף לצורך לימודי השכלה גבוהה, במסגרת תכנית "ממדים ללימודים". 

החוק מסדיר את התכנית בחקיקה ומתקצב אותה, ובכך מביע הוקרה לחיילים משוחררים משירות סדיר ששירתו בתפקידי לחימה, ולאוכלוסיות שעבורן השירות כרוך באתגרים ייחודיים: חיילים בודדים, עולים חדשים, בני מיעוטים וחיילים שקיבלו תשלומי משפחה בשל מצבם הכלכלי של הוריהם.

החוק קובע כי להטבה, אותה ניתן לממש במוסדות להשכלה גבוהה המוכרים על ידי המל"ג וכן במוסדות לאומנות שחל עליהם חוק זכויות הסטודנט, יהיו זכאים חיילים שהשלימו 85% לפחות מתקופת השירות שהם חייבים בה לפי חוק. לגבי לוחמים, הזכאות תינתן למי ששירת 75% מתקופת שירותו כלוחם, אך ראש אכ"א יהיה מוסמך לקבוע כי יהיה זכאי להטבה גם מי שהשלים רק 70% מתקופת השירות, וכן מי שנפצע במהלך שירותו ולכן לא השלים את שירותו או שעבר לשרת בתפקיד עורפי.

החיילים הזכאים יוכלו לממש את זכאותם בשלוש השנים שלאחר שחרורם, והם יקבלו מימון שכר לימוד בגובה של 75% משכר הלימוד האוניברסיטאי השנתי, עבור שלוש שנות לימוד. במסלולי הנדסה, הרפואה והאדריכלות, וכן במקצועות נוספים כפי שיקבע שר הביטחון בצו ואשר בהם משך הלימודים ארוך יותר, תהיה הזכאות לארבע שנים.